អាមេរិក​ចោទ​ភ្នាក់ងារ​អ៊ីរ៉ង់​ម្នាក់​ថា​មាន​ផែនការ​ធ្វើ​ឃាត​អតីត​ទីប្រឹក្សា​សន្តិសុខ​ជាតិ​អាមេរិក
ជនសង្ស័យដែលមានឈ្មោះថា Shahram Poursafi ត្រូវ​បាន​អាជ្ញាធរ​សហរដ្ឋ​អាមេរិក​កំណត់​ថា​ជា​សមាជិក​ម្នាក់​នៃ​យោធា​របស់​ប្រទេស​អ៊ីរ៉ង់។ ឥឡូវ​នេះ ជន​នេះ​កំពុង​ត្រូវ​បាន​ទីភ្នាក់ងារ​សហព័ន្ធ​ស៊ើប​អង្កេត (FBI) របស់​សហរដ្ឋ​អាមេរិក​តាម​ចាប់​ខ្លួន​ក្រោម​បទ​ចោទ​ប្រកាន់​ពាក់ព័ន្ធ​នឹង​ផែនការ​ឃាតកម្ម​ស៊ីឈ្នួល​សម្ងាត់។
វ៉ាស៊ីនតោន — ភ្នាក់ងារអ៊ីរ៉ង់ម្នាក់ត្រូវបានចោទប្រកាន់ថាមានការពាក់ព័ន្ធនៅក្នុងផែនការសម្ងាត់ដើម្បីធ្វើឃាតអតីតទីប្រឹក្សាសន្តិសុខជាតិសហរដ្ឋអាមេរិកលោក John Bolton ដែលនេះត្រូវបានគេសន្មតថាជាការសងសឹកចំពោះការវាយប្រហារតាមផ្លូវអាកាសរបស់សហរដ្ឋអាមេរិកដែលបានសម្លាប់នាយឧត្តមសេនីយ៍ដ៏មានឥទ្ធិពលមួយរូបរបស់អ៊ីរ៉ង់កាលពីឆ្នាំ ២០២០។ នេះបើយោងតាមការបញ្ជាក់របស់ក្រសួងយុត្តិធម៌សហរដ្ឋអាមេរិកកាលពីថ្ងៃពុធម្សិលមិញ។ ជនសង្ស័យដែលមានឈ្មោះថា Shahram Poursafi ត្រូវបានអាជ្ញាធរសហរដ្ឋអាមេរិកកំណត់ថាជាសមាជិកម្នាក់នៃយោធារបស់ប្រទេសអ៊ីរ៉ង់។ ឥឡូវនេះ ជននេះកំពុងត្រូវបានទីភ្នាក់ងារសហព័ន្ធស៊ើបអង្កេត (FBI) របស់សហរដ្ឋអាមេរិកតាមចាប់ខ្លួនក្រោមបទចោទប្រកាន់ពាក់ព័ន្ធនឹងផែនការឃាតកម្មស៊ីឈ្នួលសម្ងាត់។ រដ្ឋអាជ្ញាបានបញ្ជាក់ថា ផែនការសម្ងាត់ដើម្បីធ្វើឃាតលោក Bolton ដែលជាអតីតទីប្រឹក្សាសន្តិសុខជាតិនៅក្នុងសម័យលោក Donald Trump ធ្វើជាប្រធានាធិបតីសហរដ្ឋអាមេរិកនេះ ទំនងជាធ្វើឡើងដើម្បីជាការសងសឹកចំពោះការវាយប្រហាររបស់សហរដ្ឋអាមេរិកកាលពីខែមករា ឆ្នាំ ២០២០ ដែលបានសម្លាប់នាយឧត្តមសេនីយ៍អ៊ីរ៉ង់លោក Qassem Soleimani។ ក្រសួងយុត្តិធម៌អាមេរិកបានបញ្ជាក់ថា ជនឈ្មោះ Poursafi នេះបានព្យាយាមជួលមនុស្សនៅសហរដ្ឋអាមេរិកក្នុងទឹកប្រាក់ចំនួន ៣០០.០០០ ដុល្លារអាមេរិក ដើម្បីសម្លាប់លោក Bolton នៅក្នុងរដ្ឋធានីវ៉ាស៊ីនតោន ឬក៏នៅរដ្ឋ Maryland ដែលនៅក្បែររដ្ឋធានីវ៉ាស៊ីនតោន។ ផែនការសម្ងាត់នេះត្រូវបានលេចឡើងអស់រយៈពេលជាច្រើនខែតាំងពីចុងឆ្នាំមុនមក ដោយមានពេលមួយជនឈ្មោះ Poursafi នេះបានប្រាប់អ្នកដែលជននេះត្រៀមជួលនៅសហរដ្ឋអាមេរិកថា «ខ្លួនរងសម្ពាធពី «ពលរដ្ឋខ្លួន»» ដើម្បីឱ្យការធ្វើឃាតនេះធ្វើឡើងឱ្យបានលឿន។ ឥឡូវនេះ ជននេះកំពុងរត់គេចខ្លួននៅបរទេស។ អ៊ីរ៉ង់បានបញ្ជាក់នៅក្នុងសេចក្ដីថ្លែងការណ៍មួយកាលពីថ្ងៃពុធថា ការចោទប្រកាន់របស់សហរដ្ឋអាមេរិកនេះមានលក្ខណៈនយោបាយ៕